Nakon što su šest godina partijaneri iz cijelog svijeta plesali na splitskom Poljudu, ULTRA se ove godine seli s Hajdukovog stadiona. Nova lokacija nije daleko od Poljuda - sedmo izdanje od 11. do 17. srpnja bit će na Splitovom igralištu u Parku Mladeži.

- U ovom trenutku mogu potvrditi da će se festival ULTRA Europe u naredne četiri godine održati na stadionu Park Mladeži. Nova lokacija je prostranija i veća što će omogućiti daljnji razvoj festivala te bolje i kvalitetnije iskustvo posjetitelja. Dogovor je postignut u suradnji s Gradom Splitom te Javnom ustanovom “Športski objekti Split“, a vjerujem da ćemo zajedničkim naporima Park Mladeži razviti u vodeću sportsku i event lokaciju u regiji.

Otvaramo novo poglavlje festivala ULTRA Europe koji će i u narednim godinama nastaviti generirati brojne pozitivne promjene u glazbenoj industriji, hrvatskom turizmu i gospodarstvu - stoji u priopćenju Joea Bašića, direktora tvrtke MPG Live, službenog organizatora festivala ULTRA Europe.